કરેણના ફૂલ જેવી પીળી જમીન, કાળાશ પડતા અણઘડ પથ્થરોના કિલ્લાનુમા મકાનો, મકાનોનાં વિશાળ ઓરડાની દિવાલો પર લટકતી બંદૂકો અને સાંકડી ચીમનીમાંથી ફેંકાઈને બહાર ખુલ્લી હવામાં ઘૂમરાતી મધ્યયુગના સ્કોટિશ લડાકુઓની કહાની... સમગ્ર સ્કોટલેન્ડ, એડિનબર્ગ અને મૅક્લિન એસ્ટેટ તેને ઇતિહાસના પાઠ્યપુસ્તકમાં થીજી ગયેલી તસવીર જેવા લાગતા, જેને આ બુઢ્ઢો જેમ્સ મૅક્લિન તલવારની ધારે પરાણે બહાર લાવવા મથતો હતો. જ્યારે કે લંડન વર્તમાનમાં જીવતું, ધબકતું શહેર હતું. એટલે જ તેને લંડન ગમતું હતું અને અહીં સોરવતું ન હતું.